b'\n_START_ARTICLE_\nGeorge S\xc3\xb8rensen\n_START_SECTION_\nSeuraura\n_START_PARAGRAPH_\nS\xc3\xb8rensen on Herning IK:n oma kasvatti. H\xc3\xa4n debytoi miesten peleiss\xc3\xa4 seuran kakkosjoukkueessa vain 15-vuotiaana Tanskan I-divisioonassa kaudella 2010\xe2\x80\x932011, jolloin S\xc3\xb8rensen pelasi siell\xc3\xa4 yhden runkosarja- ja kaksi playoff-ottelua. Kaudella 2011\xe2\x80\x932012 h\xc3\xa4n debytoi Tanskan p\xc3\xa4\xc3\xa4sarja AL-Bank Ligaenissa torjuen viidess\xc3\xa4 runkosarjaottelussa. S\xc3\xb8rensen ei kuitenkaan saanut peliaikaa pudotuspeleiss\xc3\xa4 eik\xc3\xa4 Tanskan cupissa. H\xc3\xa4n toimi suurimman osan kaudesta kakkosmaalivahtina \xc4\xbdubo\xc5\xa1 Pis\xc3\xa1rille. S\xc3\xb8rensen voitti kauden p\xc3\xa4\xc3\xa4tteeksi Tanskan-mestaruuden, Tanskan cupin ja Tanskan I-divisioonan hopeaa._NEWLINE_Kaudella 2012\xe2\x80\x932013 S\xc3\xb8rensen jatkoi Pis\xc3\xa1rin kakkosmaalivahtina ja torjui kolmessa runkosarjaottelussa ja yhdess\xc3\xa4 Continental Cupin ottelussa. H\xc3\xa4n vahvisti kauden aikana my\xc3\xb6s Herningin A-nuoria, joissa S\xc3\xb8rensen voitti mestaruuden. Kaudella 2013\xe2\x80\x932014 h\xc3\xa4n pelasi Metal Ligaenissa (ent. AL-Bank Ligaen) 16 runkosarja- ja yhden playoff-ottelun sek\xc3\xa4 kaksi Tanskan liigacup-ottelua. S\xc3\xb8rensenill\xc3\xa4 oli koko liigan paras torjuntaprosentti (94,8\xc2\xa0%) ja p\xc3\xa4\xc3\xa4stettyjen maalien keskiarvo (1.17). H\xc3\xa4n voitti Tanskan liigacupin ja Metal Ligaen -hopeaa. S\xc3\xb8rensen valittiin kauden p\xc3\xa4\xc3\xa4tteeksi liigan vuoden tanskalaislupaukseksi. H\xc3\xa4net valittiin kauden aikana my\xc3\xb6s Metal Ligaenin syys- ja lokakuun parhaaksi pelaajaksi. Kauden 2014\xe2\x80\x932015 S\xc3\xb8rensen pelasi taas varsin selke\xc3\xa4n\xc3\xa4 kakkosmaalivahtina \xc4\xbdubo\xc5\xa1 Pis\xc3\xa1rille. H\xc3\xa4n voitti kauden aikana Tanskan cupin ja edusti Herningi\xc3\xa4 my\xc3\xb6s Continental Cupissa._NEWLINE_Kaudeksi 2015\xe2\x80\x932016 S\xc3\xb8rensen siirtyi vuoden mittaisella sopimuksella Frederikshavn White Hawksiin. H\xc3\xa4n nousi joukkueen selke\xc3\xa4ksi ykk\xc3\xb6smaalivahdiksi ja pelasi 37 runkosarja- ja 13 playoff-ottelua. S\xc3\xb8rensen valittiin Metal Ligaenin marraskuun 2015 kuukauden pelaajaksi. H\xc3\xa4n voitti kauden p\xc3\xa4\xc3\xa4tteeksi pronssia. _NEWLINE_S\xc3\xb8rensen siirtyi kaudeksi 2016\xe2\x80\x932017 kaksivuotisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Almtuna IS:\xc3\xa4\xc3\xa4n.\n_START_SECTION_\nMaajoukkueura\n_START_PARAGRAPH_\nS\xc3\xb8rensen edusti Tanskaa MM-kilpailuissa vuonna 2016. H\xc3\xa4n aloitti joukkueen kolmosmaalivahtina, mutta nousi Tanskan kakkosmaalivahdiksi Simon Nielsenin edelle nelj\xc3\xa4\xc3\xa4n viimeisimp\xc3\xa4\xc3\xa4n otteluun. S\xc3\xb8rensen ei kuitenkaan saanut peliaikaa Sebastian Dahmin takana. H\xc3\xa4n pelannut kaikkiaan kolme A-maaottelua._NEWLINE_S\xc3\xb8rensen pelasi my\xc3\xb6s alle 20-vuotiaiden MM-kilpailuissa vuonna 2015 sek\xc3\xa4 IA-divisioonan MM-kilpailuissa vuosina 2013 (pronssia) ja 2014 (kultaa). H\xc3\xa4n oli torjumassa vuoden 2015 turnauksessa Tanskalle historian ensimm\xc3\xa4ist\xc3\xa4 voittoa alle 20-vuotiaiden MM-kilpailujen p\xc3\xa4\xc3\xa4sarjatasolla, kun joukkue otti 31. tammikuuta 2014 voittomaalikilpailun j\xc3\xa4lkeen 3\xe2\x80\x934-voiton Sveitsist\xc3\xa4. Joukkue saavutti lopulta historian parhaan MM-sijoituksensa tultuaan kahdeksanneksi ja S\xc3\xb8rensen palkittiin Tanskan yhten\xc3\xa4 kolmesta parhaasta pelaajasta. Vuoden 2014 IA-divisioonan turnauksessa h\xc3\xa4net palkittiin joukkueensa parhaana pelaajana. _NEWLINE_S\xc3\xb8rensen pelasi my\xc3\xb6s alle 18-vuotiaiden MM-kilpailuissa vuonna 2012 sek\xc3\xa4 IA-divisioonan MM-kilpailuissa vuonna 2013. Vuoden 2013 turnauksesta h\xc3\xa4n voitti kultaa ja S\xc3\xb8rensenill\xc3\xa4 oli paras torjuntaprosentti (95,6\xc2\xa0%) ja p\xc3\xa4\xc3\xa4stettyjen maalien keskiarvo (1.18). H\xc3\xa4n onnistui my\xc3\xb6s maalinteossa 8. huhtikuuta 2013 Ranskaa vastaan tyhj\xc3\xa4\xc3\xa4n maaliin. S\xc3\xb8rensen palkittiin turnauksen parhaana maalivahtina ja Tanskan parhaana pelaajana._NEWLINE_S\xc3\xb8rensen pelasi my\xc3\xb6s World Junior A Challengessa vuonna 2014, jolloin h\xc3\xa4n voitti hopeaa.\n_START_SECTION_\nMuuta\n_START_PARAGRAPH_\nS\xc3\xb8rensenin pikkuveli Marc Emil pelaa puolustajana Herningin kakkosjoukkueessa.'